Poliisin esitutkinnan mukaan teon motiivi oli kosto ex-puolisolle eli lapsen äidille. Mies surmasi teon jälkeen myös itsensä.

Talon edustalle oli pysäköity miehen auto. Poliisi

Poliisi on saanut valmiiksi Ivalossa viime lokakuussa tapahtuneen perhesurman esitutkinnan. Tutkinnan lopputulema oli, että mies surmasi ensin lapsensa ja sen jälkeen itsensä.

Poliisin esitutkintapöytäkirjasta ilmenee, että surma-aamuna 29.10.2018. mies oli vienyt lapsen aamulla esikouluun ja palannut tämän jälkeen kotiin.

Aamupäivällä haastemies soitti miehelle ja kertoi lapsen äidin hakeneen käräjäoikeudesta lähestymiskieltoa tätä kohtaan. Haastemiehen puhelun tarkoituksena oli sopia miehen kanssa tapaaminen, jossa haaste lähestymiskieltoasian käsittelyyn olisi annettu henkilökohtaisesti tiedoksi. Puhelun aikana mies sanoi vain useaan kertaan "ei" ja "ei onnistu".

Puhelu loppui lyhyeen. Haastemies ei saanut annettua haastetta tiedoksi miehelle eikä tämä siten tullut tietoiseksi lähestymiskieltohakemuksen sisällöstä.

Saatuaan tiedon lähestymiskieltoasiasta mies soitti lapsen äidille useita kertoja sekä lähetti tälle viestejä. Hän yritti saada naisen perumaan lähestymiskieltohakemuksen, mutta tämä oli töissä eikä halunnut keskustella miehen kanssa asiasta. Lounaan jälkeen mies lähti kotoaan ja sanoi avopuolisolleen lähtevänsä ”kylälle”. Avopuolison mukaan kotoa lähtemiseen ei liittynyt mitään normaalista poikkeavaa ja hän ajatteli miehen menevän hoitamaan ihan normaaleja asioita.

Lapsen oli tarkoitus jäädä esikoulun jälkeen koululle iltapäivätoimintaan, mutta mies kävi hakemassa hänet koulun pihasta heti esikoulun loputtua kello 13. Esikoulun pihassa mies heilautti esikoulun ohjaajalle kättään, jotta tämä huomaisi, että lapsi haettiin jo pois. Tilanteesta ei käyty sen enempää keskusteluja, toivoteltiin vain päivänjatkoja. Esikoulun näkökulmasta hakemistapahtuma oli normaali. Kummallekaan huoltajalle tai esikoululle ei ollut asetettu kieltoja tai ehtoja koskien tytön hakemista.

Jätti viestin

Kello 13.32. mies lähetti omalle isälleen tekstiviestin, jossa luki: ”Terve. Älkää auttako (lapsen äidin nimi), oli mitä tahansa.” Haastemies yritti soittaa miehelle vielä kello 13.40, mutta puhelin ei enää hälyttänyt.

Lapsen äiti ja tämän sisko menivät esikoululle noin kello 15.30 hakemaan tyttöä, sillä oli äidin vuoro hakea lapsi. Heille kerrottiin, että lapsi oli jo haettu. Lapsen äiti yritti soittaa miehen työpuhelimeen ja omaan puhelimeen, mutta molemmat olivat kiinni. Naiset ajoivat miehen ja tämän avopuolison talon ohi, mutta miehen auto ei ollut pihassa. Siinä vaiheessa, hieman ennen kello 16:tta, lapsen äidin sisko soitti poliisille.

Poliisipartio lähti etsimään lapsen isän autoa. Partio kävi miehen ja tämän avopuolison talolla, mutta miehen autoa ei näkynyt pihassa. Tämän jälkeen partio meni lapsen äidin ja miehen entiselle kotitalolle ja havaitsi talon edessä miehen auton. Lumessa näkyivät aikuisen ja lapsen kävelyjäljet. Partio avasi asunnon lukitsemattoman oven ja löysi eteisen lattialta kaksi vainajaa. Miehen ruumiin vieressä lattialla oli kivääri.

Poliisi teki paikkatutkinnan yhteydessä karmivan löydön talon pannuhuoneesta. Pannuhuoneen seinällä oli tussilla tehtyjä piirroksia. Lähimpänä ovea oli seinällä mustalla tussilla kirjoitettu teksti: "OLISKO KANNATTANU PUHUA? 29.10.2018". Poliisi tulkitsi viestin olleen osoitettu lapsen äidille.

Surma-ase oli luvallinen metsästyskivääri. Poliisi

Motiivina kosto

Poliisin esitutkinnan loppupäätelmässä todetaan. että tapauksessa ei ole syytä epäillä rikoksesta muita henkilöitä kuin lapsen isää. Mies ei ollut päihtynyt rikosta tehdessään. Tytön kuolinsyyksi todettiin yksi päähän kohdistunut kiväärin laukaus. Muita väkivallan merkkejä lapsesta ei löytynyt. Surma-ase oli metsästysase, johon miehellä oli lupa. Teon motiivi on poliisin mukaan ollut kosto ex-puolisolle.

Esitutkintaan pyydettiin psykologin näkemykset rikokseen vaikuttaneista tekijöistä. Psykologi lausui asiasta seuraavasti:

”Vaikuttaa siltä, että (lapsen isän nimi) syytti ex-puolisoa suhteen päättymisestä ja kaikista siinä ilmenneistä ongelmista. Hän ei kyennyt sisäistämään omaa osuuttaan parisuhteen päättymiseen."

"Vaikuttaa myös siltä, että (lapsen isän nimi) ei pystynyt käsittelemään hänelle puolison ja isän roolin antaneen perheen rikkoutumista ja kehittämään uutta identiteettiä eronneena isänä muutoin kuin päätymällä tekemiinsä tekoihin."

"(Lapsen isän nimi) ei kuitenkaan kyennyt asettamaan tyttären oikeutta elämään hänen oman tarpeensa yläpuolelle kostaa ex-puolisolle."

Esitutkinnan rikosnimikkeenä oli murha. Rikosasia ei etene syyttäjälle, koska ainoa rikoksesta epäilty on rikoksen tehtyään surmannut itsensä.